
[bookmark: TextBodyBegin]Европейският парламент,
–	като взе предвид своите предишни резолюции относно Хонконг и Китай,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че на 15 декември 2025 г. Върховният съд на Хонконг осъди британския гражданин и продемократичен активист Джими Лай за тайни съглашения с чуждестранни сили съгласно Закона за националната сигурност (ЗНС) и противодържавна дейност съгласно наредба от колониалната епоха относно престъпленията; като има предвид, че сега той е изправен пред предстоящо произнасяне на присъда, която би могла да доведе до доживотен затвор;
Б.	като има предвид, че Лай е задържан от декември 2020 г. по множество политически мотивирани обвинения; като има предвид, че той е прекарал повече от 1 800 дни при строг тъмничен режим;
В.	като има предвид, че присъдата на Лай представлява по-нататъшна ескалация на унищожаването на свободата на изразяване на мнение, свободата на медиите и независимостта на съдебната власт в Хонконг след налагането на Закона за националната сигурност през 2020 г. и Наредбата за гарантиране на националната сигурност през 2024 г.;
Г.	като има предвид, че с налагането на Закона за националната сигурност и Наредбата за гарантиране на националната сигурност Китай наруши международните си правни задължения, които гарантираха специален статут на Хонконг до 2047 г. съгласно Китайско-британската съвместна декларация и Международния пакт за граждански и политически права, който продължава да се прилага за Хонконг;
Д.	като има предвид, че 78-годишният Лай е изправен пред продължително лишаване от свобода или доживотен затвор, въпреки че страда от диабет и понастоящем е държан при животозастрашаващи условия;
1.	осъжда най-категорично осъждането на Джими Лай и изразява дълбока загриженост във връзка с предстоящата му присъда; настоятелно призовава органите на Хонконг незабавно и безусловно да освободят Лай и всички други лица, задържани заради упражняването на техните свободи, включително религиозни и демократични права, да оттеглят всички обвинения срещу тях и да гарантират техните основни права; настоятелно призовава органите на Хонконг да предоставят на Лай и на други политически затворници в нужда незабавен достъп до специализирани медицински грижи;
2.	подчертава, че произволното наказателно преследване на Лай е пример за системното използване на законите за държавната сигурност с цел премахване на независимите медии, свободата на словото и политическата опозиция в Хонконг;
[bookmark: _Hlk219303975]3.	отново осъжда категорично Закона за националната сигурност и Наредбата за гарантиране на националната сигурност в Хонконг и техните транснационални последици; призовава за отмяна на Закона за националната сигурност и на Наредбата за гарантиране на националната сигурност;
4.	осъжда нарастващата транснационална репресия от страна на китайските и хонконгските органи срещу журналисти, активисти и диаспората, включително в ЕС; отново призовава държавите членки да спрат действието на договорите за екстрадиция с Китай и Хонконг и да предоставят ефективна защита на лицата, изложени на риск от политическо преследване; призовава Комисията да предприеме стъпки към временно лишаване на Хонконг от статута му в рамките на Световната търговска организация;
5.	счита, че доживотното лишаване от свобода на Лай би било неприемливо и ще има тежки последици за отношенията между ЕС и Китай;
6.	настоятелно призовава Съвета да преразгледа заключенията си от 2020 г. относно Хонконг и да приеме санкции съгласно глобалния режим на ЕС за санкции в областта на правата на човека срещу ръководителя на администрацията Джон Ли и всички длъжностни лица, отговорни за потъпкването на свободите;
7.	призовава делегацията на ЕС да засили дипломатическата си ангажираност и мониторинга по отношение на положението на Лай и свързаните с него случаи;
8.	възлага на своя председател да предаде настоящата резолюция съответно на Комисията и на Съвета, както и на Китайската народна република и Специалния административен район Хонконг.

